Zalouzie

Zalouzie of jalousie (Nederlands : vliegenhor),  ôok wel zjallezie uutgesproken es een constructie da j'in je veister moe steekn zôdat er gêen bêestjes binn koomn surtout at avond begunt te zyn en in de zomere. 't Vôordeel es da je ton toch jen kamer of jen uus kunt verluchtn zounder s'uchtends ip te stoan me muggebeetn.

Normoal gezien mak je een zalouzie schône ip moate met de chambrangs. Ze bestoat uut out, plastiek of yzre. A je da gedoan et ton moe je nog een nette an dien koader monteern met vreend klêne goatjes zodat de bêestjes der nateurlik nie deure kunn. Sommigste gebruukn ôok e zalouzie om vô under achterdeure t'angn. Ton angn ze doar wel mêestal ne ressort an die der vôor zorgt dat die zalouzie(deure) van 't zelfst were toesloat. En e jalousie ku j' ook gebruukn a j'e porte-fenêtre et.

Categorie:Bouwkundig ounderdêel